RCL บวก 3% โบรกมองกำไรไตรมาส 3 ดีต่อเนื่อง รับดีมานด์ – ค่าระวางเรือยังสูง
RCL บวก 3%โบรกฯแนะ “เก็งกำไร” ชูเป้า 60 บ. คาดแนวโน้มกำไรไตรมาส 3/64 ดีต่อเนื่อง รับอานิสงส์ดีมานด์ยังเร่งตัวขึ้น ขณะที่เรือคอนเทนเนอร์มีจำกัด ส่งผลให้ดัชนีค่าระวางเรือล่าสุดยังปรับตัวขึ้นทำจุดสูงสุดใหม่
2 ส.ค. 2564

ผู้สื่อข่าวรายงานว่าวันนี้ (2 ส.ค. 2564) ราคาหุ้น บริษัท อาร์ ซี แอล จำกัด (มหาชน) หรือ RCL ณ เวลา 12.24 น. อยู่ที่ระดับ 59.00 บาท เพิ่มขึ้น 1.50 บาท หรือ 2.61% โดยทำจุดสูงสุดที่ 59.50 บาท และทำจุดต่ำสุดที่ 57.50 บาท ด้วยมูลค่าการซื้อขาย 868.97 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (2 ส.ค. 2564) โดยประเมินต่อหุ้น RCL ถึงแนวโน้มกำไร (Earnings momentum) ยังเป็นขาขึ้นต่อไปอีกอย่างน้อย 2 ไตรมาสติดๆ (ไตรมาส 2 – ไตรมาส 3) จาก Demand การขนส่งสินค้าทั่วโลกที่ยังเร่งตัวขึ้น ขณะที่อุปทานเรือคอนเทนเนอร์มีจำกัด ส่งผลให้ดัชนีค่าระวางเรือคอนเทนเนอร์ ล่าสุดยังปรับตัวขึ้นทำจุดสูงสุดใหม่ต่อเนื่อง
ทั้งนี้ฝ่ายวิจัย บล.เคจีไอ ไต้หวัน คาดการ Re – stock สินค้าทั่วโลกยังเร่งตัวขึ้นไปจนถึงกลางปีหน้าเป็นอย่างน้อย  สำหรับ Trailing ค่า PE 10.20 เท่า คาดว่าจะลดลงไปอีกหลังการรายงานงบฯไตรมาส 2 – ไตรมาส 3 ยังคงแนะนำ “เก็งกำไร” ราคาเป้าหมาย 60 บาท
อย่างไรก็ตามได้ประเมินแนวรับ 56.50 บาท ส่วนแนวต้าน 60 – 65 บาท (Stop loss 54 บาท)
 